ธนชาตจับวอลโว่เจาะรถหรู
รองรับตลาดขยายตัวดี พร้อมปล่อยกู้รถใหม่และมือสอง หวังกวาดส่วนแบ่ง20%
25 มี.ค. 2560

รองรับตลาดขยายตัวดี พร้อมปล่อยกู้รถใหม่และมือสอง หวังกวาดส่วนแบ่ง20%โพสต์ทูเดย์ - ธนชาตเร่งตีตื้นตลาดรถหรู จับมือวอลโว่ให้สินเชื่อรถใหม่และมือสอง ตั้งเป้ากวาดส่วนแบ่ง 20%นายประพันธ์ อนุพงษ์องอาจ รองกรรมการผู้จัดการ ธุรกิจสินเชื่อรถยนต์ ธนาคารธนชาต เปิดเผยว่า ในปีนี้ธนาคารได้ให้ความสำคัญและมุ่งเน้นเป็นพิเศษในส่วนของสินเชื่อเช่าซื้อกลุ่มรถยนต์หรู และเป็นไปตามยุทธศาสตร์การขยายตลาดเฉพาะในกลุ่มลูกค้าระดับบน"ในช่วง 5-6 ปีที่ผ่านมา กลุ่มตลาดรถหรูเป็นกลุ่มที่มีการเติบโตกว่าเท่าตัว เราจึงเน้นเป็นพิเศษและได้เริ่มรุกตลาดกลุ่มรถหรูมาตั้งแต่กลางปีที่แล้ว ซึ่งภายใน 9 เดือนที่ผ่านมา สามารถสร้างส่วนแบ่งตลาดสินเชื่อใหม่ในกลุ่มรถหรูได้ประมาณ 10% และเราต้องการเพิ่มส่วนแบ่งตลาดในปีนี้ให้มากขึ้นอีก จากเป้าหมายให้ยอดสินเชื่อเช่าซื้อรถยนต์ใหม่ในกลุ่มรถหรูเติบโตกว่า 20%" นายประพันธ์ กล่าว ทั้งนี้ ล่าสุดได้ลงนามเป็นพันธมิตรกับบริษัท วอลโว่ คาร์ (ประเทศไทย) ซึ่งเป็นพันธมิตรค่ายรถยนต์หรูรายแรกที่ให้การสนับสนุนสินเชื่อทั้งรถยนต์ใหม่และรถยนต์มือสอง รวมทั้งสินเชื่อเพื่อผู้แทนจำหน่ายรถยนต์วอลโว่ทั่วประเทศ คาดว่าจะทำให้ธนชาตมีส่วนแบ่งตลาดสินเชื่อรถยนต์ยี่ห้อวอลโว่เพิ่มขึ้นจาก 30% เป็น 60% ภายในปีนี้"ในอดีตเราเน้นตลาดรถทั่วไปเป็นหลัก เพราะเป็นตลาดใหญ่ แต่เราเห็นว่าตลาดรถหรูเติบโตสูงมากในแต่ละปี คนกลุ่มนี้ไม่ได้ถูกผลกระทบทางเศรษฐกิจ จึงได้เข้ามาจับตลาด และเท่าที่ปล่อยมา 9 เดือน คุณภาพหนี้ดีมาก แต่ความต้องการไม่มากเท่าไหร่ เพราะส่วนใหญ่ซื้อเงินสด" นายประพันธ์ กล่าวสำหรับแนวโน้มยอดขายรถยนต์ในประเทศปีนี้ คาดว่าจะเติบโต 5% ธนาคารตั้งเป้าสินเชื่อรถยนต์ปล่อยใหม่เติบโต 27% เป็นอันดับ 1 ในระบบ เติบโตทั้งรถยนต์ใหม่และรถยนต์มือสอง กลยุทธ์ที่สำคัญเน้นการให้บริการที่รวดเร็วเป็นมาตรฐานทุกสาขา ขณะที่หนี้ที่ไม่ก่อให้เกิดรายได้ (เอ็นพีแอล) ต่ำเพียง 1.5% น.ส.แอนเนท แอนเดอร์สัน กรรมการผู้จัดการ บริษัท วอลโว่ คาร์ (ประเทศไทย) กล่าวว่า ปี 2560 เป็นปีที่สำคัญของวอลโว่ โดยมีแผนเปิดตัวรถครบทุกรุ่น และเพื่อเสริมความแข็งแกร่งในกลุ่มตลาดรถยนต์หรู จึงได้มีบริการทางการเงิน วอลโว่ คาร์ ไฟแนนซ์ ที่ร่วมกับธนาคารธนชาตให้บริการสินเชื่อรถยนต์พร้อมสิทธิประโยชน์แก่ดีลเลอร์ โดยวอลโว่ตั้งเป้ามีส่วนแบ่งตลาด 12% ในกลุ่มรถยนต์หรูนอกจากนี้ จะเริ่มจัดแคมเปญพิเศษในงานมอเตอร์โชว์ เริ่มต้นผ่อนชำระเดือนละ 15,999 บาท หรือแคมเปญดอกเบี้ยเริ่มต้น 1% ต่อปี